CELEX: 32021R0574
Language: et
Date: 2021-03-30 00:00:00
Title: Komisjoni rakendusmäärus (EL) 2021/574, 30. märts 2021, millega muudetakse rakendusmäärusi (EL) 2017/375 ja (EL) nr 540/2011 seoses toimeaine prosulfurooni heakskiitmise tingimustega (EMPs kohaldatav tekst)

8.4.2021   
               
               
                  ET
               
               
                  Euroopa Liidu Teataja
               
               
                  L 120/9
               
            
         KOMISJONI RAKENDUSMÄÄRUS (EL) 2021/574,
         30. märts 2021,
         millega muudetakse rakendusmäärusi (EL) 2017/375 ja (EL) nr 540/2011 seoses toimeaine prosulfurooni heakskiitmise tingimustega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõike 2 punkti c,
         ning arvestades järgmist:
         
                     (1)
                  
                  
                     Komisjoni rakendusmäärusega (EL) 2017/375 (2) pikendati asendamisele kuuluva toimeaine prosulfurooni heakskiitu kooskõlas määrusega (EÜ) nr 1107/2009.
                  
               
                     (2)
                  
                  
                     Toimeaine prosulfurooni heakskiitmine komisjoni rakendusmääruse (EL) nr 540/2011 (3) lisa E osas sisaldas piirangut, mille kohaselt prosulfurooni lubatakse kasutada samal põllul üks kord iga kolme aasta tagant maksimaalses koguses 20 g toimeainet ühe hektari kohta.
                  
               
                     (3)
                  
                  
                     Vastavalt määruse (EÜ) nr 1107/2009 artikli 7 lõikele 1 esitas Syngenta Crop Protection AG määratud referentliikmesriigile Prantsusmaale 12. oktoobril 2016 taotluse muuta prosulfurooni heakskiitmise tingimusi, et kõnealune piirang kõrvaldada. Referentliikmesriik leidis, et taotlus on nõuetekohane.
                  
               
                     (4)
                  
                  
                     Määratud referentliikmesriik hindas kooskõlas määruse (EÜ) nr 1107/2009 artikli 4 sätetega toimeaine prosulfurooni muudetud kasutusviisi seoses toimeaine võimaliku mõjuga inimeste ja loomade tervisele ning keskkonnale ning koostas pikendamise hindamise läbivaadatud aruande, mis esitati Euroopa Toiduohutusametile (edaspidi „toiduohutusamet“) ja komisjonile 5. aprillil 2018.
                  
               
                     (5)
                  
                  
                     Toiduohutusamet edastas pikendamise hindamise läbivaadatud aruande määruse (EÜ) nr 1107/2009 artikli 12 lõike 1 kohaselt taotlejale ja liikmesriikidele märkuste esitamiseks ning tegi selle üldsusele kättesaadavaks. Määruse (EÜ) nr 1107/2009 artikli 12 lõike 3 kohaselt nõuti taotlejalt täiendavat teavet. Prantsusmaa andis lisateabele hinnangu ja esitas pikendamise hindamise läbivaadatud aruande 28. veebruaril 2019 komisjonile ja toiduohutusametile.
                  
               
                     (6)
                  
                  
                     Toiduohutusamet esitas 15. juunil 2020 komisjonile oma järelduse (4) toimeaine prosulfurooni muudetud kasutusviisi eeldatava vastavuse kohta määruse (EÜ) nr 1107/2009 artiklis 4 sätestatud heakskiitmise kriteeriumidele.
                  
               
                     (7)
                  
                  
                     Komisjon esitas alalisele taime-, looma-, toidu- ja söödakomiteele prosulfurooni käsitleva läbivaatamisaruande addendum’i ja määruse eelnõu 23. oktoobril 2020.
                  
               
                     (8)
                  
                  
                     Taotlejal paluti esitada märkusi läbivaatamisaruande addendum’i kohta.
                  
               
                     (9)
                  
                  
                     Vähemalt ühe toimeainet prosulfurooni sisaldava taimekaitsevahendi puhul on ühe või mitme iseloomuliku kasutusviisiga seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud. Seepärast on asjakohane kõrvaldada piirang, mille kohaselt prosulfurooni lubatakse kasutada samal põllul üks kord iga kolme aasta tagant maksimaalses koguses 20 g toimeainet ühe hektari kohta.
                  
               
                     (10)
                  
                  
                     Seepärast tuleks rakendusmäärusi (EL) 2017/375 ja (EL) nr 540/2011 vastavalt muuta.
                  
               
                     (11)
                  
                  
                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Rakendusmääruse (EL) 2017/375 muutmine
            Rakendusmääruse (EL) 2017/375 I lisa muudetakse vastavalt käesoleva määruse I lisale.
         
         
            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa muudetakse vastavalt käesoleva määruse II lisale.
         
         
            Artikkel 3
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. märts 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 309, 24.11.2009, lk 1.
         
            (2)  Komisjoni 2. märtsi 2017. aasta rakendusmäärus (EL) 2017/375, millega pikendatakse asendust vajava toimeaine prosulfurooni heakskiitu kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (ELT L 58, 4.3.2017, lk 3).
         
            (3)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).
         
            (4)  EFSA (Euroopa Toiduohutusamet), 2020. Conclusion on the peer review of the pesticide risk assessment of the active substance prosulfuron („Järeldused toimeaine prosulfurooni pestitsiidina kasutamise riskihindamist käsitleva vastastikuse eksperdiarvamuse kohta“), EFSA Journal 2020;18(7):6181, lk 20 https://doi.org/10.2903/j.efsa.2020.6181
      
      
         
            I LISA
            Rakendusmääruse (EL) 2017/375 I lisas asendatakse veeru „Erisätted“ tekst järgmisega:
            „Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse prosulfurooni kohta koostatud läbivaatamisaruande, sh addendum, järeldusi, eelkõige selle I ja II liidet.
            Üldhindamisel peavad liikmesriigid pöörama erilist tähelepanu:
            
                        —
                     
                     
                        põhjavee kaitsele, kui toimeainet kasutatakse tundliku mullastiku ja/või tundlike kliimatingimustega piirkonnas;
                     
                  
                        —
                     
                     
                        tarbijate kaitsele, võttes arvesse kokkupuudet prosulfurooni metaboliitidega;
                     
                  
                        —
                     
                     
                        sihtrühma mittekuuluvatele maismaa- ja veetaimedele avalduvale riskile.
                     
                  Vajaduse korral hõlmavad kasutustingimused riskivähendusmeetmete võtmist.“
         
      
      
         
            II LISA
            Rakendusmääruse (EL) nr 540/2011 lisa E osas asendatakse prosulfurooni käsitlevas 6. reas veeru „Erisätted“ tekst järgmisega:
            „Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse prosulfurooni kohta koostatud läbivaatamisaruande, sh addendum, järeldusi, eelkõige selle I ja II liidet.
            Üldhindamisel peavad liikmesriigid pöörama erilist tähelepanu:
            
                        —
                     
                     
                        põhjavee kaitsele, kui toimeainet kasutatakse tundliku mullastiku ja/või tundlike kliimatingimustega piirkonnas;
                     
                  
                        —
                     
                     
                        tarbijate kaitsele, võttes arvesse kokkupuudet prosulfurooni metaboliitidega;
                     
                  
                        —
                     
                     
                        sihtrühma mittekuuluvatele maismaa- ja veetaimedele avalduvale riskile.
                     
                  Vajaduse korral hõlmavad kasutustingimused riskivähendusmeetmete võtmist.“